เศรษฐีร้อยล้าน เฮลงทุนนอก ธปท.ผ่อนกฎเงินไหลออก-ชี้ลงดอกเบี้ยยากแล้ว
บาท ยังอ่อนไม่พอ ธปท.เดินหน้าผ่อนคลายเงินทุนไหลออกต่อเนื่อง ปีหน้าเริ่มเปิดให้ เศรษฐีไทย ที่มีเงินฝากเกิน 100 ล้านบาท และบริษัทรายกลางที่มีสินทรัพย์ 1,000-5,000 ล้านบาท ไปลงทุนนอกได้โดยตรงด้วยตัวเอง แบไต๋ ดอกเบี้ยนโยบาย ลดยาก-ใกล้จุดต่ำสุดแล้ว,นางผ่องเพ็ญ เรืองวีรยุทธ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ธปท.ได้ผ่อนคลายหลักเกณฑ์เพิ่มเติมให้ผู้ลงทุนรายย่อย และเพิ่มประเภทนิติบุคคลให้สามารถออกไปลงทุนในต่างประเทศได้โดยตรง ไม่ต้องผ่านตัวกลาง เช่น บริษัทเงินทุน และบริษัทเงินทุนหลักทรัพย์ รวมทั้งกองทุน เช่นในช่วงที่ผ่านมา เพื่อผ่อนคลายมาตรการการไหลออกของเงินทุนไปต่างประเทศ และสนับสนุนให้คนไทยกระจายความเสี่ยงการลงทุน โดยสามารถติดต่อกับสำนักงานในต่างประเทศเพื่อลงทุนได้เอง ซึ่งการผ่อนคลายเกณฑ์ดังกล่าวถือเป็นส่วนหนึ่งของแผนแม่บทเงินทุนเคลื่อนย้ายระหว่างประเทศระยะที่ 2 ซึ่งจะดำเนินการในปี 2558-2560,ทั้งนี้ การผ่อนคลายในส่วนการให้ออกไปลงทุนได้โดยตรงดังกล่าว จะแบ่งเป็น 2 ระยะ โดยระยะแรกภายในปี 2559 ธปท.จะอนุญาตให้บุคคลธรรมดาที่มีเงินฝากในธนาคารพาณิชย์ หรือมีการลงทุนในพอร์ตการลงทุน หรือตราสารทางการเงินตั้งแต่ 100 ล้านบาทขึ้นไป ขณะที่อนุญาตให้นิติบุคคลที่มีสินทรัพย์รวม 1,000-5,000 ล้านบาท สามารถออกไปลงทุนในสินทรัพย์ต่างประเทศได้โดยไม่ต้องผ่านตัวกลาง ในวงเงินลงทุนไม่เกิน 5 ล้านเหรียญสหรัฐฯต่อปี ประเภทผลิตภัณฑ์ที่ลงทุนได้ คือ หลักทรัพย์ทุกประเภท รวมถึงเงินฝากในต่างประเทศ อนุพันธ์ทั้งในและนอกตลาดอัตราแลกเปลี่ยน โดยบุคคลธรรมดาและนิติบุคคลที่สนใจจะต้องยื่นหลักฐานแสดงสินทรัพย์สภาพคล่องตามที่ ธปท.กำหนดกับธนาคารพาณิชย์,ส่วนระยะที่ 2 จะให้เริ่มดำเนินการภายในปี 2560 ธปท.จะผ่อนคลายเพิ่มเติม โดยอนุญาตให้ผู้ลงทุนรายย่อยทั่วไปสามารถออกไปลงทุนในหลักทรัพย์ทุกประเภท รวมถึงเงินฝากในต่างประเทศได้อย่างเสรี ภายในวงเงินไม่เกิน 5 ล้านเหรียญสหรัฐฯต่อปี โดยเงินที่นำมาลงทุนต้องไม่ใช่เงินที่มาจากการกู้ยืม สามารถลงทุนได้ในหลักทรัพย์ทุกประเภท แต่การลงทุนในอนุพันธ์ จะอนุญาตเฉพาะตลาดอัตราแลกเปลี่ยนค่าเงินบาทเท่านั้น,นางผ่องเพ็ญกล่าวต่อว่า จากข้อมูลของผู้มีเงินฝากเกิน 100 ล้านบาทในขณะนี้มีอยู่ประมาณ 3,000 ราย ดังนั้นจึงเชื่อมั่นว่า หากมีนักลงทุนสนใจออกไปลงทุนตามมาตรการผ่อนคลาย ธปท.จะสามารถรับมือการไหลออกของเงินทุนและการเปลี่ยนแปลงของค่าเงินบาทได้ โดยคาดว่าในช่วงแรกผู้สนใจน่าจะต้องการได้ส่วนต่างอัตราดอกเบี้ย ต่อจากนั้นคงเป็นเรื่องส่วนต่างอัตราแลกเปลี่ยน อย่างไรก็ตาม ในช่วงแรกนักลงทุนคงไม่รีบออกไปลงทุนในต่างประเทศมากนัก คงต้องใช้เวลาในการเรียนรู้และมีความมั่นใจในระดับหนึ่งก่อน,รองผู้ว่าการ ธปท. ยังกล่าวถึงการใช้นโยบายการเงินในการดูแลการขยายตัวของเศรษฐกิจไทยด้วยว่า อัตราดอกเบี้ยยังเป็นเครื่องมือหลักในการดำเนินนโยบายการเงินของ ธปท.แต่ต้องยอมรับว่าประสิทธิผลของดอกเบี้ยนโยบายต่อเศรษฐกิจเริ่มลดน้อยลง นอกจากนั้น ช่องว่างในการลดดอกเบี้ยนโยบายเริ่มลดลงน้อยลงแล้ว โดยที่ผ่านมาอัตราดอกเบี้ยนโยบายเคยลงไปต่ำสุดที่ 1.25%,อัตราดอกเบี้ยนโยบายในปัจจุบันใกล้ถึงจุดต่ำสุดที่จะสามารถลดลงได้แล้ว ซึ่ง ธปท.มีระดับต่ำสุดอยู่ในใจ เพราะเราไม่สามารถจะลดอัตราดอกเบี้ยนโยบายลงไปอยู่ที่ 0% เหมือนที่ประเทศเศรษฐกิจหลักใหญ่ๆทำได้ ขณะที่ในระยะต่อไปนั้น อัตราดอกเบี้ยนโยบายจะเป็นอย่างไรนั้น ขึ้นกับประสิทธิผลจากการใช้นโยบายการเงินต่อเศรษฐกิจด้วย โดยมองว่า ดอกเบี้ยนโยบายในขณะนี้ยังเอื้อต่อการฟื้นตัวของเศรษฐกิจไทย,สำหรับสถานการณ์เงินทุนเคลื่อนย้ายขณะนี้ นางผ่องเพ็ญกล่าวว่า การไหลออกของเงินทุนต่างประเทศจากไทยในขณะนี้ยังไม่รุนแรงนัก ยังมีนักลงทุนต่างชาติเข้ามาลงทุนอย่างต่อเนื่อง แม้จะเกิดเหตุการณ์ระเบิดขึ้นที่ราชประสงค์ โดยค่าเงินบาทตั้งแต่ต้นปีจนถึงปัจจุบันอ่อนค่าลง 8% เป็นการอ่อนค่าตามภาวะเศรษฐกิจของไทยที่ชะลอตัวลง และถือว่าสอดคล้องกับเศรษฐกิจไทยในขณะนี้ ทั้งนี้ หากเทียบกับสกุลเงินอื่นในภูมิภาคค่าเงินบาทของไทยยังไม่ได้อ่อนค่ามากเกินไป,ค่าเงินบาทที่อ่อนค่าลงในปัจจุบัน มีส่วนสนับสนุนการเติบโตทางเศรษฐกิจ เนื่องจากเมื่อแปลงเป็นเงินบาทผู้ส่งออกจะได้รับเงินเป็นเงินบาทมากขึ้น ส่งผลให้มีสภาพคล่องทางการเงิน และสามารถที่จะดูแลธุรกิจของตัวเองได้ดีขึ้น แต่ในรูปของเงินดอลลาร์ มูลค่าการส่งออกของไทยอาจจะยังไม่ได้ดีขึ้นมากนัก,ทั้งนี้ ผู้สื่อข่าวรายงานว่า ธปท. รายงานตัวเลขทุนสำรองเงินตราต่างประเทศของไทยล่าสุด ณ วันที่ 21 ส.ค.58 อยู่ที่ 157,300 ล้านเหรียญสหรัฐฯ เพิ่มขึ้น 2,000 ล้านเหรียญฯ จากวันที่ 14 ส.ค.58 ที่ 155,300 ล้านเหรียญฯ โดยมีฐานะการซื้อขายเงินตราต่างประเทศล่วงหน้าสุทธิอยู่ที่ 15,600 ล้านเหรียญฯ ลดลงเมื่อเทียบสัปดาห์ก่อนหน้า ซึ่งอยู่ที่ 17,300 ล้านเหรียญฯ.
บาท ยังอ่อนไม่พอ ธปท.เดินหน้าผ่อนคลายเงินทุนไหลออกต่อเนื่อง ปีหน้าเริ่มเปิดให้ เศรษฐีไทย ที่มีเงินฝากเกิน 100 ล้านบาท และบริษัทรายกลางที่มีสินทรัพย์ 1,000-5,000 ล้านบาท 
ธนาคารแห่งประเทศไทย,ธปท.,ผ่องเพ็ญ เรืองวีรยุทธ,เศรษฐีไทย,นักลงทุน,ลงทุนต่างประเทศ,เศรษฐกิจไทย,อัตราดอกเบี้ย,ค่าเงินบาท,ข่าว,ทีมข่าวเศรษฐกิจ,ไทยรัฐฉบับพิมพ์